Euro je postao realnost za 303 milijuna građana u 12 država eurozone (2/1/02) - 2002-01-02
Ključni je dan i test uspješnosti subota, kad prodavaonice ostvare promet jednaki prometu tijekom svih radnih dana u tjednu
U prvom danu u kome je euro zamijenio 12 nacionalnih valuta u državama eurozone građani su iz bankomata izvukli dva puta više novca nego što je uobičajeno. Eure je iz bankomata dobilo gotovo tri milijuna Nizozemaca – ili svaki peti stanovnik ove zemlje – preko četiri milijuna Nijemaca i tri milijuna Francuza a u prvih nekoliko sati euro je u Belgiji putem bankomata svake minute tražilo 600 ljudi. Talijani su podigli 184 a Austrijanci 40 milijuna eura samo u prvim satima Nove godine. Pri kraju današnjeg radnog dana više od 80, zapravo, gotovo 90 posto bankomata osposobljeno je za eure a u Austriji, Nizozemskoj, Luxembourgu i Njemačkoj svi su oni bez izuzetaka prebačeni na rad s eurima. Ovdje, u Belgiji, moje je osobno iskustvo dobro – bankomati rade, nema praznih mašina, eura je dovljno za početak, a ljudi i onako u 80 posto prilika, ako ne i češće, plaćaju elektronski, ne koristeći gotovinu. Pojačani su zahtjevi za eurom bili iskaz čiste ljudske radoznalosti kako izgleda njihova nova valuta. Nacionalne su banke počele poništavati stari novac i to je u Nizozemskoj već učinjeno sa 15 a u Belgiji čak sa 30 posto svih banknota. Novac ide u reciklažu uglavnom kao stari papir. Banke su u broju zemalja radile i nedjeljom i stvarali su se redovi, ne duži od standardnih, osim sa izuzecima. U prvom, prazničnom danu godine već je polovica transfera izvršena u eurima. Ako ne ništa drugo, glavnina povrata novca, čak i kada su ljudi plaćali u nacionalnim valutama, obavljena je u eurima i starom se novcu pribjegavalo tek kada je ponestalo novoga. Ključni je dan i test uspješnosti priprema za ovaj veliki prelazak subota. Subotom prodavaonice ostvare promet ravan prometu tokom svih radnih dana u tjednu. Ukoliko i ta ključna subota prođe glatko, moći će se slobodno ustvrditi da je prelazak s nacioanonih valuta na euro uspio, izjavio je u srijedu u Bruxellesu povjerenik za monetarne poslove Europske komisije Pedro Solbes. Do kraja ovog tjedna 90 posto kupaca u trgovinama, plaćaju li gotovinom, koristit će euro, prognozira Središnja europska banka. Ovdje su svi više negoli zadovoljni, člak i iznenađeni, izostankom ozbiljnijih problema u danima tranzicije. Ono što najviše oduševljava neskriveni je i pozitivni entuzijazam goleme većine od 303 milijuna stanovnika eurozone, ljudi su nesumnjivo vrlo zainteresirani i jako radoznali počevši već od izgleda novčanica. Nezadovoljnici su rijetki - stječe se utisak da se nezadovoljstvo – poput ritualnog ukopavanja nacionalnih valuta koje je privuklo tek nekoliko desetaka osoba – uglavnom upriličeno kako bi pojedinci na sebe skrenuli pažnju. Prijelaz na euro naime ide toliko glatko da pravih vijesti - uzme li se ono da dobra vijest nije vijest! - zapravo ni nema.